Республикэм зыщеужь
1999-2000 гъэхэм къалъхуа ныбжьыщIэхэм боксымкIэ я зэхьэзэхуэ Псыгуэнсу къуажэм щызэхэтащ.
Налшык къалэрэ Псыгуэнсурэ я командэ къыхэхахэм хэтащ а спорт лIэужьыгъуэм зыхуэгъэсэн зэрыщIадзэрэ зэрыхыхьэрэ илъэс ирикъуа боксер 20. НыбжьыщIэхэр утыку кърашащ тренерхэу Къудей Таукъанрэ Соблыр Азэмэтрэ. Зэхьэзэхуэм бжыгъэр 12:8-уэ псыгуэнсудэсхэр щытекIуащ.
НыбжьыщIэхэр зэхьэзэхуэхэм иджыри хуэмыхьэзырми, къызэгъэпэщакIуэхэм къэкIуэнум Къэбэрдей-Балъкъэрым и мызакъуэу, Урысейм и командэ къыхэхам хэту къэралым и щIыхьыр зэхьэзэхуэхэм щызыхъумэфыну спортсмен ныбжьыщIэ куэдым гу лъатащ.
Къыхэдгъэщынщи, иужьырей илъэсхэм хэпщIыкIыу Къэбэрдей-Балъкъэрым ныбжьыщIэ боксым зыщиужьащ, ар урысей, дунейпсо утыкухэм ехъулIэныгъэхэр щызыIэрагъэхьэным хуэзышэщ.
Иджы зэфIэкI зиIэ, ерыщу ипэкIэ кIуатэ боксерхэм дыщэм хуэкIуэнымкIэ я гъуэгуанэм КъБР-м гъэмахуэ спорт лIэужьыгъуэхэм щыхуагъэхьэзыр центрым щыпащэну Iэмал яIэщ. Тренер щIалэщIэхэр ерыщу зэрылажьэм, IэнатIэр зи нэIэм щIэтхэм я фIыгъэкIэ КъБР-м и районхэм зэхьэзэхуэ куэдхэр щрагъэкIуэкI.
Гъэунэ Светланэ.
